C 253/30
SL
Uradni list Evropske unije
18.7.2023
Poletja z malo vlage in padavin spodbujajo rast špargljev z ZGO „Asparago Verde di Canino“, katerih korenine ne prenašajo stalne vlage, listi pa ne vode, saj se v takih pogojih lahko na rastlini pojavijo glivične bolezni.
Letne temperature so dokaj enotne, mesečno povprečje pa znaša okrog 16 °C; najnižja in najvišja povprečna vrednost sta 11 °C oziroma 22 °C, najhladnejša meseca sta januar in februar, ko najnižja temperatura redko doseže absolutno vrednost, nižjo od 0 °C.
Najtoplejša meseca sta julij in avgust, ko lahko najvišje temperature dosežejo absolutno vrednost okrog 32 °C.
Tudi količina padavin na območju je izjemno enovita, pri čemer v zadnjih letih povprečna skupna letna količina padavin znaša malo več kot 472 mm.
Največ padavin je jeseni in pozimi, sušno obdobje pa sovpada s poletnimi meseci.
Prav tako je treba omeniti, da se pri gojenju špargljev v pokritem prostoru uporabljajo geotermalni sistemi.
Korenine se grejejo s podzemnimi cevmi, v katerih kroži topla voda, ki izvira iz površinskih voda.
V zimskem obdobju je užitni del zaščiten s polietilenskim tunelom, da se lahko ohranja topla mikroklima, idealna za šparglje.
Šparglji „Asparago verde di Canino“ imajo imenitno, čeprav razmeroma kratko zgodovino.
Tržni uspeh in povezava z območjem segata v začetek 80. let prejšnjega stoletja, tj. v čas, ko so se razvile prve spretnosti na področju obdelovanja sodobnih nasadov špargljev.
Leta 1980 je bil namreč zasajen prvi nasad s površino 9 hektarjev, namenjen gojenju zelenih špargljev.
S pojavom nove poljščine so se razvila prilagojena orodja za pobiranje zelenih špargljev, pri čemer je bila posebna pozornost namenjena ročnemu pobiranju, saj je bilo takoj jasno, da je bila ta faza pomembna „ne le za kakovost poganjkov, temveč tudi za prihodnji pridelek.
[...] Da bi dobili nežne poganjke s tesno prilegajočimi se krovnimi listi, se pobiranje izvaja pogosto, in sicer vsak dan v celotnem obdobju polne proizvodnje, ne da bi v obdobju od začetka do konca pobiranja izpustili kakšen dan“ (Saccardo F., Temperini O., Asparago: tecnica agronomica e scelta varietale, v Arsial (ur.), Esperienze sulla coltivazione dell’asparago nel Lazio, 2004, str. 17).
Da bi se podaljšala proizvodna sezona in obdobje trženja, so se proizvajalci nato uspešno lotili eksperimentiranja s pospeševanjem rasti s toplo vodo, saj so na ravnini Paglieto prisotni termalni viri.
Ugodne talne in podnebne razmere, na katerih temeljijo optimalni parametri za pridelavo špargljev, so v občini Canino ustvarile novo kmetijsko realnost (v reviji Innovazione e agricoltura, 2, št. 2, 1999, str. 36–39; L’Informatore agrario, št. 50, 2001, str. 45).
Šparglji „Asparago verde di Canino“ so cenjeni zaradi svoje čvrstosti, okusa in dejstva, da nimajo odpadkov, zaradi česar se imenujejo mangiatutto (ves za zaužitje).
Tako so opredeljeni v vodniku Frutta e ortaggi in Italia, Touring Club Italiano, v katerem jih hkrati uvrščajo med najbolj cenjene vrste na nacionalni ravni (Cabrini L., Malerba F., Frutta e ortaggi in Italia, TCI, Milano, 2005, str. 49).
Kot mangiatutto (ves za zaužitje) so poimenovani tudi v zvezku 1001 specialità della cucina italiana da provare almeno una volta nella vita, v katerem so navedeni med specialitetami dežele Lacij (Machado A., Prete C., Newton Compton, 2015, str. 297–299).
Ta proizvod je priznan kot eden najpomembnejših proizvodov Tuscie, med drugim v časopisih, ki se posvečajo prehranski tematiki, kot so La Repubblica (repubblica.it/cronaca/2013/04/26/), Corriere della Sera (viaggi.corriere.it/ weekend/), Libero, Quotidiano.net (.quotidiano.net/viaggiesapori/), il Tempo (tempo.it/i-consigli-di-fuoriporta/ 2017/04/21/), ali v revijah, kot je Mondo Mangiare (mangiare.moondo.info).
Leta 2006 so bili šparglji „Asparago verde di Canino“ vključeni v projekt v okviru pobude Leader + 2000–2006 – Gal degli Etruschi, in sicer med proizvode, „ki omogočajo dobro identifikacijo“ z ozemljem in ki imajo, čeprav niso proizvod, „za katerega se uporablja oblika javnega priznanja (ZOP, ZGO, IGT (italijanska tipična geografska označba) itd.), velik pomen za nekatere občine v regiji v smislu količine in kakovosti“.